Sæby Golf Café har i dag reddet en hund ud af bil på deres parkeringsplads efter to kvinder ignorerede deres advarsel.

Med sommertemperaturer udenfor burde det være en selvfølge, at man ikke efterlader en hund i bilen under en golftræning. Men onsdag formiddag i Sæby måtte restauratør og sekretær hos Sæby Golf Café alligevel redde en hund ud af en bil efter flere advarsler til deres gæster. - Det er altid svært, når det er ens gæster, man vil jo gerne være flink. Men vores restauratør sagde til dem, at de ikke skulle sætte hunden i bilen, men det mente de godt, at de kunne, når bagklappen var i skyggen, og vinduet var lidt åben, siger Inge Thomsen, der er sekretær i Sæby Golf Café. Efter advarslen gik de to gæster fra hunden, der sad i bilen. - Argumentet med bagklappen går jo ikke, for der vil jo ikke være skygge hele dagen, siger Inge Thomsen. Så da hun så, at hunden stadig sad i bilen, følte hun sig nødsaget til at gøre noget. - Jeg gik over til dem og sagde, at de enten skulle gå tilbage til bilen og få hunden ud eller give mig nøglen, så jeg kunne tage den ud af bilen, forklarer Inge Thomsen. Det endte med, at kvinderne gav nøglen til Inge Thomsen. Hunden bliver nu passet af Inge Thomsen, imens kvinderne fortsat er på golfbanen. Der er ingen regler om, at man ikke må have hunde med på golfbanen i Sæby.